Svrček, Miloš, poslanec NR SR (2022-05-25):
Ďakujem pekne za slovo, pán predsedajúci. Vážené kolegyne, vážení kolegovia, ako poslanec Národnej rady predkladám návrh zákona o podpore štátneho nájomného bývania, ktorého cieľom je vytvoriť prostredie, ktoré umožní výstavbu štátom podporovaného nájomného bývania s regulovanou výškou nájomného a záruku dlhodobého bývania. Predkladaný návrh zákona si kladie za cieľ riešiť aktuálny problém v oblasti bývania na Slovensku, a to je fyzická a cenová dostupnosť bývania pre široké skupiny obyvateľstva. Na Slovensku aktuálne chýba približne 200-tisíc bytov. Toto číslo reflektuje očakávané zmeny v štruktúre obyvateľstva. To znamená vývoj počtu cenzový domácnosti a demokratický vývoj. Fyzický nedostatok bytového fondu je spôsobený pružnosťou stavebného priemyslu reagovať na neustále rastúci dopyt po bývaní, ktorý brzdí zastaraný stavebný zákon a dĺžka získania stavebného povolenia. S neustálym rastom cien nehnuteľností a sprísňovaním podmienok na hypotekárnom trhu však narastá skupina obyvateľstva, ktorí si aj napriek trvalému príjmu nie sú schopní zabezpečiť vlastné bývanie v podobe hypotéky alebo komerčného nájmu, respektíve táto forma bývania predstavuje z dlhodobého hľadiska neúnosné finančné zaťaženie jednotlivých domácností v rámci Slovenska. Aktuálny vývoj udalostí spôsobuje, že bývanie sa kvôli významnému rastu cien nehnuteľností, 9-percentnej inflácii, sprísneniu podmienok zo strany Národnej banky Slovenska na získanie hypotekárnych úverov a zvýšenie úrokových sadzieb, ale aj migračnej vlny prichádzajúce z Ukrajiny stáva ešte menej dostupných, a to predovšetkým pre matky a otcov samoživiteľov. Rozvinutý a diverzifikovaný sektor bývania je pritom nevyhnutným predpokladom pre uspokojenie potrieb všetkých skupín obyvateľstva v závislosti od ich príjmových možností. Segment nájomného bývania predstavuje na Slovensku iba okrajovú formu bývania. Podľa údajov z Eurostatu rok 2019 tvorí nájomný sektor iba 9 % z celkového bytového fondu a štátne nájomné bývanie tvorí len 3 %. Nájomné bývanie je preto téma, ktorá v posledných rokoch vzbudzuje čoraz väčšiu pozornosť, a to najmä z dôvodu čoraz väčšej nedostupnosti vlastného bývania pre narastajúcu skupinu obyvateľstva, ktorá je označovaná ako „missing middle“, teda ľudia, ktorých príjem je vyšší ako kvalifikačné kritériá na príspevok podpory bývania, napríklad od ministerstva dopravy a výstavby, ako aj štátneho fondu rozvoja bývania, ale zároveň si nemôžu dovoliť komerčnú splátku hypotéky. Mladí ľudia to preto veľakrát riešia spôsobom vzájomného spájania sa a delenia nákladov na, za prenajaté bytové jednotky, čo negatívne vplýva na ich plány založiť si vlastnú rodinu. Tým, že obyvateľstvo Slovenskej republiky sa čím ďalej tým viac zadlžuje, tak aj samotná pomoc od priamych rodinných príslušníkov sa časom stane menej reálna a mladí ľudia budú pri riešení svojej bytovej otázky odkázaní iba na seba a na svoje schopnosti. Nájomné bývanie s regulovaným nájmom je rozšírenou formou bývania vo viacerých krajinách Európskej únie, ako je Holandsko, Rakúsko, Fínsko alebo Dánsko, a z toho dôvodu je potrebné ísť cestou výstavby nájomných bytov a tým pomôcť ľuďom sa dostať k primeranému bývaniu, nakoľko bývanie je jedným zo sociálnych práv a základnou ľudskou potrebou, pričom jeho kvalita a dostupnosť je jeden z hodnotiacich ukazovateľov životnej úrovne obyvateľstva. Práve z uvedeného dôvodu predkladám tento návrh zákona o štátom podporovanom nájomnom bývaní a myslím si, že do detailov pôjdem v rámci rozpravy. Takže za mňa v úvodnom slove všetko zatiaľ a ďakujem za pozornosť.